Μαρία Γκούνη

Η Μαρία Γκούνη - Παπαϊωάννου (26 Σεπτεμβρίου 2004 - ) είναι Ελληνίδα διεθνής ποδοσφαιρίστρια που αγωνίζεται ως αμυντικός για τον ΠΑΟΚ στην Α' Κατηγορία Γυναικών της Ελλάδας και για την Εθνική Ελλάδας.

 Συλλογική καριέρα 
Η ενασχόλησή της με το ποδόσφαιρο ξεκίνησε σε ηλικία 8 ετών σε ακαδημία αγοριών στη Λέρο. Το 2014, η οικογένειά της μετακόμισε στο Πεκίνο για ένα χρόνο. Μετά την επιστροφή της στην Ελλάδα, εντάχθηκε στην ακαδημία του Εθνικού στη Νέα Μάκρη, την οποία άφησε σε ηλικία 12 ετών αναζητώντας γυναικεία ομάδα. Το 2017 εντάχθηκε στον Α.Ο. Βριλησσίων, ομάδα Β' Κατηγορίας Γυναικών, και συνέβαλε στην πορεία του μέχρι τον τελικό του Κυπέλλου Ελλάδος Γυναικών Κ17 το 2019.

Στις 31 Αυγούστου 2020 εντάχθηκε στην Ολυμπιάδα Υμηττού, ομάδα της Α' Κατηγορίας. Τερμάτισαν στην 4η θέση τη σεζόν 2020/21 και στην 5η το 2021/22.

Την 1η Ιουλίου 2022, εντάχθηκε στον πρωταθλητή Ελλάδας ΠΑΟΚ. Έκανε το ντεμπούτο της στο UEFA Women's Champions League στις 18 Αυγούστου εναντίον της Swansea City. Κέρδισε αμέσως τη θέση της στην αρχική ενδεκάδα με 20 εμφανίσεις στο Πρωτάθλημα στην πρώτη της σεζόν, κατά την οποία η ομάδα της κατέκτησε τον τίτλο του Πρωταθλητή Ελλάδας. Στα Αθλητικά Βραβεία του ΠΣΑΤ το 2022, εκπροσώπησε τον ΠΑΟΚ και παρέλαβε το βραβείο που αποδόθηκε στους πολυνίκεις του θεσμού. Τη σεζόν 2023/24, έκανε συνολικά 30 εμφανίσεις σε Πρωτάθλημα και Κύπελλο και σκόραρε 3 γκολ, με τον ΠΑΟΚ να κατακτά αήττητος το νταμπλ.  Συμπεριλήφθηκε μάλιστα στην καλύτερη ενδεκάδα της σεζόν στα Βραβεία του ΠΣΑΠΠ το 2024 και το 2025, στη θέση της κεντρικής αμυντικού, ενώ το 2024 ήταν επιπλέον υποψήφια στην κατηγορία της καλύτερης νέας παίκτριας της σεζόν.

 Διεθνής καριέρα 
Πραγματοποίησε το ντεμπούτο της στην Εθνική Νεανίδων στις 20 Οκτωβρίου 2021, σκοράροντας μάλιστα δύο φορές στην ευρεία επικράτηση με σκορ 7-0 επί του Καζακστάν, στο πλαίσιο του UEFA Women's Under-19 Clampionship.

Κλήθηκε για πρώτη φορά στην Εθνική Γυναικών ενόψει των φιλικών αναμετρήσεων εναντίον της Ρουμανίας και της Τουρκίας τον Φεβρουάριο του 2024, πραγματοποιώντας το ντεμπούτο της στις 22 του μήνα εναντίον της πρώτης. 

 Τίτλοι & Διακρίσεις 
Α.Ο. Βριλησσίων
 Κύπελλο Ελλάδας Κ17 - 2η θέση: 2019

ΠΑΟΚ
 Πρωτάθλημα Α' Κατηγορίας Γυναικών της Ελλάδας (2): 2022/23, 2023/24
 Κύπελλο Ελλάδας (1) 2024
 Ατομικές:
 Καλύτερη ενδεκάδα ΠΣΑΠΠ 2023/24, 2024/25
 Παραπομπές 

Κατηγορία:Ποδοσφαιρίστριες ΠΑΟΚ
Κατηγορία:Ποδοσφαιρίστριες Εθνικής Ελλάδας
Κατηγορία:Ελληνίδες ποδοσφαιρίστριες